text: ১৪ জুন ২০২১, ১১:১০আপডেট : ১৪ জুন ২০২১, ১১:১০
  ঢাকার সাভারে দশম শ্রেণির ছাত্রী নীলা রায়কে ছুরিকাঘাতে হত্যার মামলায় মিজানুর রহমানসহ তিনজনের বিরুদ্ধে তদন্ত প্রতিবেদন দাখিল করেছে পুলিশ। চার্জশিটভুক্ত অপর দুই আসামি হলেন- সেলিম পাহলান ও সাকিব হোসেন।
  সোমবার (১৪ জুন) আদালতের সাভার থানার সাধারণ নিবন্ধন (জিআর) শাখা থেকে এ তথ্য জানা গেছে।
  গত ২৮ এপ্রিল ঢাকার চিফ জুডিশিয়াল ম্যাজিস্ট্রেট আদালতের সংশ্লিষ্ট শাখায় এ চার্জশিট দাখিল করেন পুলিশ।
  মামলার তদন্ত কর্মকর্তা সাভার থানার পুলিশ পরিদর্শক (নিরস্ত্র) নির্মল কুমার দাস মামলাটি থেকে মিজানুর রহমানের বাবা আব্দুর রহমান এবং তার মা নাজমুন্নাহার সিদ্দিকার বিরুদ্ধে অভিযোগ প্রমাণিত না হওয়ায় তাদের চার্জশিট থেকে অব্যাহতির জন্য আবেদন করেছেন।
  উল্লেখ্য, গত বছরের ২০ সেপ্টেম্বর কিশোরী নীলা রায়কে তার ভাইয়ের কাছ থেকে ছিনিয়ে নিয়ে যান মিজানুর। নীলার পরিবারের অভিযোগ, দীর্ঘদিন ধরে নীলাকে প্রেমের প্রস্তাব দিয়ে আসছিল একই এলাকার বাসিন্দা মিজানুর রহমান মিজান। প্রেমের প্রস্তাব প্রত্যাখ্যান করায় মিজান হত্যা করে নীলাকে।